રવિવારની ઘટના પછી પ્રત્યાઘાત આપતાં સાયન વેલ્ફેર ફોરમના કુમાર વાલિયાએ મિડ-ડે LOCALને કહ્યું હતું કે ‘રવિવારે નીતિન શેઠ સાથે બનેલી ઘટના અન્ય સ્થાનિક લોકો સાથે પણ બની શકે છે. ટ્રાવેલ્સવાળાઓએ સ્થાનિક લોકોને ડરાવવા માટે હવે માફિયા જેવી ઍક્ટિવિટીઓ શરૂ કરી છે. તેઓ ઇચ્છે છે કે સ્થાનિક લોકો આ બધું ચૂપચાપ સહન કરી લે, પરંતુ તેમની દાદાગીરી અમે સહન કરી લઈશું નહીં. પ્રશાસન અને પોલીસને વિનંતી છે કે અમને સહકાર આપે અને જલદી અમારી આ સમસ્યાનો ઉકેલ આવે. અમે યુદ્ધ ઇચ્છતા નથી. અમે તેમનો ધંધો સારી રીતે ચાલે એ જ ઇચ્છીએ છીએ, પરંતુ સ્થાનિક લોકોને હેરાનગતિ આપીને નહીં. એથી બસોના પાર્કિંગની સમસ્યાના ઉકેલ માટે સર્વિસ રોડ પાસે પૂરતી જગ્યા પણ ફાળવી છે જે પ્રવાસીઓ અને બસો માટે ખૂબ જ અનુકૂળ છે. ત્યાં રેસિડેન્શિયલ વિસ્તાર પણ નથી કે કોઈને તકલીફ થાય.